मरने वालों में 2 बच्चे, 5 महिलाएं; रिहायशी इमारत में बने मिल्क बूथ में हादसा
Punjab Ludhiana Gas Leak Case - 9 Killed In Giaspura Area. Follow Ludhiana Gas Leak Case Latest News, Updates And Death Tolls On Dainik Bhaskar. पंजाब के लुधियाना में रविवार गैस लीक होने से 9 लोगों की मौत हो गई। मृतकों में बच्चे भी शामिल हैं। हादसा ग्यासपुरा स्थित एक इमारत में सुबह 7:15 बजे हुआ।
पंजाब के लुधियाना में रविवार सुबह गैस लीकेज से 11 लोगों की मौत हो गई। मृतकों में 5 महिलाएं, 4 पुरुष और 2 बच्चे शामिल हैं। बच्चों की उम्र 10 और 13 साल है। हादसा शहर के ग्यासपुरा इंडस्ट्रियल एरिया के नजदीक एक इमारत में चल रही करियाना की दुकान में सुबह 7:15 बजे हुआ। इसी दुकान में मिल्क बूथ भी बना है।
लुधियाना वेस्ट की SDM स्वाति ने बताया कि गैस रिसाव के बाद 12 लोग बेहोश भी हो गए जिन्हें शहर के 3 अलग-अलग अस्पतालों में ले जाया गया। वहां से 8 लोगों को छुट्‌टी दे दी गई जबकि 4 लोग अस्पताल में भर्ती है।
घटना के बाद मेडिकल, फायर ब्रिगेड, पुलिस और NDRF की टीमें मौके पर पहुंच गईं। हादसे के तुरंत बाद प्रशासन ने इमारत के आसपास एक किलोमीटर के इलाके को सील कर दिया और वहां रहने वाले लोगों को एहतियात के तौर पर वहां से बाहर निकाल लिया। लुधियाना वेस्ट की विधायक राजिंदरपाल कौर ने कहा कि इमारत में मिल्क बूथ खुला हुआ था और जो भी सुबह यहां दूध लेने गया, वह बेहोश हो गया।
लुधियाना की डीसी सुरभि मलिक ने बताया कि जिन 11 लोगों की मौत हुई है, उनके परिवारों को पंजाब सरकार की ओर से दो-दो लाख रुपए दिए जाएंगे। जो लोग अस्पताल में भर्ती हैं, उन्हें 50-50 हजार रुपए की रकम दी जाएगी। इन लोगों के इलाज का खर्च भी सरकार उठाएगी।
शाम लगभग 4 बजे पंजाब के सेहत मंत्री बलबीर सिंह घटनास्थल पर पहुंचे। सेहत मंत्री ने कहा कि हादसा सीवरेज की गैस की वजह से हुआ है। शुरुआती जांच में यह हाइड्रोजन सल्फाइड के लक्षण लग रहे हैं। पूरे इलाके में अभी भी बदबू आ रही है। गैस आगे न फैले, इसको लेकर NDRF की टीमें लगी हुई हैं। जब तक पूरा इलाका सेफ नहीं हो जाता, यहां लोगों को नहीं आने दिया जाएगा।
मृतकों की शिनाख्त
गैस की चपेट में आकर जान गंवाने वालों में करियाना दुकान के मालिक सौरव गोयल (35), उनकी पत्नी प्रीति (31) व मां कमलेश गोयल (60) के अलावा उनके पड़ोस में रहने वाले डॉ. कविलाश (40), उनकी पत्नी वर्षा (35), बेटी कल्पना (16) व दो बेटे अभय नारायण (13) और आर्यन नारायण (10) शामिल है। तीन अन्य मृतकों में नवनीत कुमार (39) व नीतू देवी (39) के अलावा एक और पुरुष है, जिसकी दोपहर तक पहचान नहीं हो पाई। सोमवार को मेडिकल बोर्ड बनाकर मरने वालों का पोस्टमार्टम कराया जाएगा।
इनके अलावा कुल 4 लोग अस्पताल में भर्ती हैं। इनमें से गौरव गोयल (50) और नीतिन (40) का इलाज सिविल अस्पताल और राजेश कुमार (28) व रुबी देवी (29) का इलाज ओसवाल अस्पताल में चल रहा है।
इमारत के आसपास घर-ढाबों में भी लोग बेहोश हुए
ग्यासपुरा इलाके में सुआ रोड पर जिस करियाना दुकान के पास यह हादसा हुआ, उसके आसपास घनी आबादी वाला इलाका है। यहां 300 मीटर के दायरे कई लोग सड़कों और घरों में बेहोशी की हालत में पड़े मिले। आसपास के ढाबों के लोग भी बेहोश हो गए। प्रशासन ने ड्रोन की मदद से पूरे एरिया में सर्च अभियान चलाया। घटनास्थल पर पहुंचे लुधियाना के पुलिस कमिश्नर मनदीप सिद्धू ने बताया कि घटना वाली इमारत से सभी लोगों को निकाला जा चुका है।
एक ही परिवार के 5 लोग सोते हुए मारे गए
इलाके में रहने वाले कपिल कुमार नाम के व्यक्ति ने बताया कि उनके परिवार के 5 लोगों की मौत हो गई है। कपिल ने बताया कि जब गैस लीक हुई, उस समय परिवार के सभी सदस्य सो रहे थे। उसी दौरान गैस के असर से उनकी मौत हो गई।
कौन सी गैस, इसकी जानकारी नहीं, मशीनें मंगवाईं
हादसा सुबह 7 बजे के आसपास हुआ लेकिन जिला प्रशासन के अधिकारी शाम तक यह स्पष्ट नहीं कर पाए कि इलाके में किस गैस का रिसाव हुआ और उसकी वजह क्या रही। शुरूआती जांच में सीवरेज गैस जैसी बदबू आने की बात कही गई। दोपहर में प्रशासन ने गैस की जांच के लिए मशीनें मंगवा ली।
पुलिस कमिश्नर मनदीप सिद्धू ने बताया कि सीवर में तेजाब की वजह से ऐसा हो सकता है या अंदर किसी कैमिकल की मौजूदगी इस गैस की वजह हो सकती है। हालांकि औपचारिक तौर पर जांच पूरी होने के बाद ही कुछ कहा जा सकेगा।
मास्क लगाकर पहुंची NDRF टीम
लुधियाना जिला प्रशासन से जुड़े अफसरों के मुताबिक, जिस इमारत से गैस रिसने की घटना हुई, वहां गोयल कोल्ड ड्रिंक्स के नाम से करियाना दुकान और मिल्क बूथ है। दुकान चलाने वाले गोयल परिवार के चार सदस्य इमारत के ऊपरी हिस्से में ही रहते थे जिनमें से 3 की मौत हो गई। इमारत में सर्च के लिए NDRF की टीम मास्क पहनकर पहुंची।
अब तस्वीरों में देखिए हादसे के बाद इलाके के हालात...
CM मान बोले- हर संभव मदद पहुंचाई जा रही
पंजाब के सीएम भगवंत मान ने ग्यासपुरा इलाके में हुई घटना को बेहद दुखदायी बताया। अपने ट्वीट में मान ने कहा कि पुलिस, प्रशासन और NDRF की टीमें मौके पर मौजूद हैं। हर संभव मदद पहुंचाई जा रही है। जल्दी ही पूरी जानकारी दी जाएगी।
शाह ने जताई संवेदनाएं
केंद्रीय गृहमंत्री अमित शाह ने इस हादसे पर दुख जताया। शाह ने अपने ट्वीट में लिखा कि लुधियाना में हुई गैस लीक की दुर्घटना दुःखद है। NDRF की टीम मौके पर राहत-बचाव कार्य में जुटी हैं। हादसे में जान गंवाने वाले लोगों के परिवारों के प्रति गहरी संवेदना व्यक्त करता हूं। ईश्वर उन्हें यह दुःख सहने की शक्ति दें। घायलों के जल्द स्वस्थ होने की कामना करता हूं।
इस पोल में भाग लेकर अपनी राय जरूर दें...
ये खबरें भी पढ़ें:-
लुधियाना गैस लीक कांड की वजह क्या?:सीवर में केमिकल डाला, कंटेमिनेशन से नई जहरीली गैस बनी, दम नहीं घुटा बल्कि ब्रेन इफेक्ट से मौतें 
पंजाब में लुधियाना के ग्यासपुरा इलाके में अचानक गैस लीक होने से 2 बच्चों समेत 11 लोगों की मौत हो गई। इससे इलाके में अफरातफरी का माहौल बन गया। पुलिस ने आनन-फानन में 1 किमी का इलाका सील कर दिया। मुंह पर मास्क पहनकर रेस्क्यू ऑपरेशन शुरू कर दिया गया। इस सबके बीच बड़ा सवाल है कि आखिर यह कौन सी गैस है, जिसकी वजह से यह तबाही मची (पूरी खबर पढ़ें)
गैस लीक हादसे में 3 परिवारों के 10 लोग मरे: मरने वाले ज्यादातर बिहार के; महिला समेत 4 लोग अस्पताल में भर्ती
पंजाब के लुधियाना में हुए गैस लीक हादसे में 3 परिवारों के 10 लोगों की जान चली गई। एक युवक की पहचान नहीं हो पाई। इनके अलावा महिला समेत 4 लोगों का अस्पताल में इलाज चल रहा है। मृतकों में ज्यादातर लोग बिहार के रहने वाले थे। उनकी बॉडी लुधियाना सिविल अस्पताल में रखी गई है जहां परिजनों का रो-रोकर बुरा हाल रहा। (पूरी खबर पढ़ें)
लुधियाना में गैस लीक हादसे की तस्वीरें:बेसुध पड़े रहे लोग, पुलिसकर्मियों ने उठाकर अस्पताल पहुंचाया; ड्रोन से इलाके में सर्च
पंजाब के लुधियाना में गैस लीक होने से 11 लोगों की मौत हो गई। मृतकों में 2 बच्चों समेत 5 महिलाएं और 4 पुरुष शामिल हैं। जिस इमारत में यह हादसा हुआ, वहां दूध का बूथ है। जो भी लोग सुबह दूध लेने के लिए आए, वह बेहोश होते चले गए। मौके पर ही वह बेसुध हो गए। मृतकों के शवों को सिविल अस्पताल में भिजवाया गया है। वहां उनके परिजनों का रो-रोकर बुरा हाल है। (पढ़ें पूरी खबर)